钦定古今图书集成/理学汇编/文学典/第145卷 > 《徐师曾文体明辩》 > 《恭题宣宗皇帝戒谕文武群臣敕书》
## 钦定古今图书集成/理学汇编/文学典/第145卷 > 《徐师曾文体明辩》 > 《恭题宣宗皇帝戒谕文武群臣敕书》

何乔新

宣宗章皇帝嗣位纪元之初，敕谕在廷文武诸臣各
修职业，以赞丕平之治。此先臣某为监察御史时所
被敕书也。《圣谕》有曰：“尔文武诸臣其必有以副朕之
望，摅诚秉义，茂乃嘉猷，以辅予德。”又曰：“治民者，悉心
爱民，治军者，悉心爱军。用副朕子惠群生之意。”又曰：
“端乃心，慎乃行，务忠厚而戒刻薄，务正直而戒邪枉。”
大哉皇言！盖与帝舜命九官、十二牧、成王训迪百官
之旨，异世而同道也。先臣受敕以来，夙夜祗奉，弗敢
违。其后出守温州，召为刑部右侍郎，改吏部左侍郎，
陞吏部尚书，加太子太保。历官三十馀年，奉以周旋，
罔敢失坠。宣庙龙驭陟遐久矣，先臣违世亦将三纪
矣，而是敕在臣家，宝藏惟谨。臣弟乔年惧久而磨灭，
乃命工装潢成轴，贮以金龙匣，藏于高阁，不敢亵也，
而属臣识于下方。臣窃闻先儒朱熹读曾巩所拟制
诏，称其“轶汉、唐而逼典谟，世不以其言为过。臣伏读
圣谕，雄浑灏噩，真可媲美典谟而无愧矣。”异时望气
者，见龙光烛天，焕然斗牛之分，必圣谕所在欤？时弘
治六年九月一日，刑部尚书乔新拜手稽首谨识。